O‘ZBEKISTON RESPUBLIKASINING JANUBI-G‘ARBIY HISOR VA USTYuRT MINTAQASI HUDUDLARIDA GEOLOGIYA-QIDIRUV IShLARINI O‘TKAZISh, UGLEVODOROD KONLARINI OChISh VA QAZIB ChIQARISh ChORA-TADBIRLARI TO‘G‘RISIDA

Janubi-G‘arbiy Hisor va Ustyurt mintaqasi hududlarida tabiiy gaz va suyuq uglevodorodlar qazib olishni ko‘paytirish hamda geologiya-qidiruv ishlari samaradorligini oshirish, razvedka qilingan hamda foydalanilayotgan konlarni ishlatish va obod qilish, shuningdek uglevodorodlarni qazib chiqarish uchun to‘g‘ridan to‘g‘ri xorijiy investitsiyalarni va maxsus ilg‘or texnologiyalarni jalb etish maqsadida:
 1. Quyidagilar ma’lumot uchun qabul qilinsin:
 Sho‘rtan gaz-kimyo kompleksida gazni chuqur qayta ishlashni va Jarquduq konida suyuq uglevodorodlar ortib jo‘natiladigan terminal barpo etishni hisobga olgan holda Janubi-G‘arbiy Hisor konlarini o‘zlashtirishning yangi konsepsiyasi ishlab chiqildi;
 Davlatlararo “Soyuzneftegaz” neft kompaniyasi O‘zbekiston Respublikasining Janubi-G‘arbiy Hisor va Ustyurt mintaqasi hududlaridagi konlarga nisbatan Mahsulotni taqsimlash to‘g‘risidagi bitimni amalda ro‘yobga chiqarish maqsadida “Soyuzneftegaz Vostok Limited” (bundan buyon — investor) ixtisoslashtirilgan kompaniyasini tashkil qildi;
 er bag‘ri uchastkalaridan foydalanish shartlarini ishlab chiqish va mahsulotni taqsimlash to‘g‘risidagi bitimlarning loyihalarini ko‘rib chiqish bo‘yicha Maxsus davlat komissiyasining qaroriga muvofiq “O‘zbekneftgaz” MXK tomonidan investor bilan birgaliqda O‘zbekiston Respublikasi bilan “Soyuzneftegaz Vostok Limited” kompaniyasi o‘rtasida Janubi-G‘arbiy Hisor va Ustyurt mintaqasi hududlaridagi konlarga nisbatan Mahsulotni taqsimlash to‘g‘risidagi bitim (bundan buyon — Bitim) kelishib olindi va imzolash uchun tayyorlandi;
 Bitim bo‘yicha ishlarning bajarilishini tashkil qilish uchun investor tomonidan yuridik shaxs shaklidagi operator — O‘zbekiston Respublikasi rezidenti (bundan buyon — operator) tayinlanadi va Adliya vazirligida ro‘yxatdan o‘tkaziladi;
 Bitimga muvofiq marketing faoliyatini amalga oshirish va ishlab chiqarilgan mahsulotni, shu jumladan O‘zbekiston Respublikasi ulushini birgaliqda sotishni tashkil qilish uchun investor tomonidan marketing kompaniyasi tuziladi (bundan buyon — marketing kompaniyasi). Ishlab chiqarilgan mahsulotni sotishdan tushgan barcha pul mablag‘lari marketing kompaniyasi tomonidan O‘zbekiston Respublikasi bankida ochiladigan qo‘shma hisobvaraqda jamlanadi va keyinchalik Bitimga muvofiq taqsimlanadi;
 Bitimni amalga oshirishda investor O‘zbekiston Respublikasining tashkilotlariga kamida 60 foiz mahalliy tovarlar (ishlar va xizmatlar)dan foydalangan holda neft-gaz operatsiyalarida ustuvor darajada ishtirok etish huquqini berish, shuningdek loyiha doirasidagi ishlarga jalb etilgan xodimlar umumiy sonining kamida 80 foizi miqdorida O‘zbekiston Respublikasi fuqarolarini jalb qilish hamda ularga amaliy tajriba orttirish va malaka oshirish imkoniyatini yaratish majburiyatini oladi;
 O‘zbekiston Respublikasining foyda olinadigan mahsulotdagi ulushi loyihaning daromad keltirishiga qarab 55 foizdan 80 foizgachani tashkil etadi;
 “O‘zbekneftgaz” MXK, “O‘zPEK Limited” kompaniyasi va investor tomonidan O‘zbekiston Respublikasining Markaziy Ustyurt va Janubi-G‘arbiy Hisorning litsenziyalangan hududlarida neft-gaz konlarini razvedka qilish va qazish hamda infratuzilma qurilishi bo‘yicha Mahsulotni taqsimlash to‘g‘risida ilgari tuzilgan bitimning amal qilishini to‘xtatish to‘g‘risida shartnoma (bundan buyon — To‘xtatish to‘g‘risidagi shartnoma) tayyorlandi va kelishib olindi.
 2. O‘zbekiston Respublikasining Janubi-G‘arbiy Hisor va Ustyurt mintaqasi hududlaridagi konlarga nisbatan O‘zbekiston Respublikasi bilan “Soyuzneftegaz Vostok Limited” kompaniyasi o‘rtasida Mahsulotni taqsimlash to‘g‘risidagi bitim loyihasi bilan ma’qullansin. 
 “O‘zbekneftgaz” MXK boshqaruvi raisi N.A.Ahmedovga “O‘zPEK Limited” kompaniyasi bilan To‘xtatish to‘g‘risidagi shartnomani va “Soyuzneftegaz Vostok Limited” kompaniyasi bilan Bitimni O‘zbekiston Respublikasi nomidan imzolash vakolati yuklatilsin.
 4. “O‘zbekneftgaz” MXK investor bilan birgaliqda ikki oy muddatda Bitim doirasida geologiya-qidiruv ishlarini o‘tkazish uchun O‘zbekiston Respublikasining Ustyurt mintaqasi hududida yangi investitsiya bloklarining koordinatlarini aniqlasin va belgilangan tartibda tasdiqlash uchun taqdim etsin.
 5. To‘xtatish to‘g‘risidagi shartnomani amalga oshirish maqsadida O‘zbekiston Respublikasi Davlat bojxona qo‘mitasi “O‘zPEK Limited” kompaniyasi tomonidan olib kelingan tovarlar, materiallar, uskunalar va boshqa mol-mulkni O‘zbekiston Respublikasidan tashqariga olib chiqib ketmasdan hamda bojxona to‘lovlari, soliqlar va boshqa to‘lovlarni undirmasdan (bojxona rasmiylashtiruvi uchun yig‘imlar bundan mustasno) “Soyuzneftegaz Vostok Limited” kompaniyasiga qaytadan rasmiylashtirsin.
 6. “Soyuzneftegaz Vostok Limited” kompaniyasiga, “O‘zbekneftgaz” MXK bilan kelishilgan holda, Bitim shartlariga muvofiq neft-gaz operatsiyalarini amalga topshirishga va konservatsiya qilingan konlarni ochishga, shuningdek ishchi loyihaning ishlab chiqilgan qismi asosida konlarni obod qilish obyektlari qurilishini boshlashga ruxsat berilsin.
 7. O‘zbekiston Respublikasi Markaziy banki qonun hujjatlarida belgilangan tartibda operatorga O‘zbekiston Respublikasining rezident-banklari bilan vakillik munosabatlariga ega bo‘lgan O‘zbekiston Respublikasi tashqarisidagi birinchi darajali banklarda faqat Bitim doirasidagi neft-gaz operatsiyalarini amalga oshirish uchun foydalaniladigan xorijiy valyutadagi bank hisobvaraqlarini ochishga ruxsat bersin.
 8. “O‘zbekneftgaz” Milliy xolding kompaniyasining belgilangan tartibda “Soyuzneftegaz Vostok Limited” kompaniyasiga:
 besh yil muddatga, keyinchalik navbatdagi uch yil muddatga uzaytirish huquqi bilan, Janubi-G‘arbiy Hisor va Ustyurt mintaqasi hududlarida “Soyuzneftegaz Vostok Limited” kompaniyasi bilan kelishilgan geografik koordinatlar doirasida qidiruv-razvedka ishlarini amalga oshirish;
 Bitimga muvofiq o‘ttiz olti yil muddatga, besh yil muddatga uzaytirish huquqi bilan, uglevodorodlar qazib chiqarish maqsadida yer bag‘ri uchastkalaridan foydalanish huquqini olish uchun litsenziya berishiga ruxsat etilsin.
 9. Belgilansinki, O‘zbekiston tomonidan Bitimni Boshqaruv qo‘mitasi tarkibi O‘zbekiston Respublikasi Vazirlar Mahkamasi, Iqtisodiy taraqqiyot va kambag‘allikni qisqartirish vazirligi, Moliya vazirligi, Adliya vazirligi, Investitsiyalar va tashqi savdo vazirligi hamda “O‘zbekneftgaz” MXK vakillaridan iborat bo‘ladi.
 10. “O‘zbekneftgaz” MXK va “Soyuzneftegaz Vostok Limited” kompaniyasi O‘zbekiston Respublikasi Adliya vazirligi, Tashqi iqtisodiy aloqalar, investitsiyalar va savdo vazirligi, Davlat bojxona qo‘mitasi va “O‘zstandart” agentligi bilan birgalikda “Soyuzneftegaz Vostok Limited” kompaniyasiga tegishli tovarlar, shu jumladan erkin aylanish uchun mo‘ljallangan tovarlarning bojxona rasmiylashtiruvi hamda O‘zbekiston Respublikasiga keltiriladigan tovarlar, materiallar, texnologik jihozlar va o‘lchov vositalarini sertifikatlash, shuningdek uglevodorodlarni yoki ularni qayta ishlashdan olingan mahsulotlarni O‘zbekiston Respublikasidan tashqariga chiqarish, shuningdek o‘zida ishlab chiqarilgan mahsulotga hamda tovarlarning kelib chiqishiga sertifikatlar berish tartibini tasdiqlasin.
 11. Bitimni amalga oshirish doirasida investorga beriladigan imtiyoz va preferensiyalar operatorga va marketing kompaniyasiga joriy etilsin.
 12. “Sanoatkontexnazorat” davlat inspeksiyasi belgilangan tartibda operatorga kon tarmog‘i ajratsin, shuningdek qo‘llaniladigan texnologiya bo‘yicha ishlab chiqarish xavfsizligi yuzasidan ekspert xulosalarini bersin.
 13. O‘zbekiston Respublikasi Suv xo‘jaligi vazirligi O‘zbekiston Respublikasi Davlat geologiya va mineral resurslar qo‘mitasi bilan birgalikda operatorga yer usti va yer osti manbalaridan suv olish uchun belgilangan tartibda zarur limit ajratsin.
 14. O‘zbekiston Aloqa va axborotlashtirish agentligi belgilangan tartibda operatorga, pudratchilar va subpudratchilarga Bitimni amalga oshirish doirasida radioelektron aloqa vositalaridan va yuqori chastotali qurilmalardan foydalanishga ruxsatnomalar bersin.
 15. O‘zbekiston Respublikasi Tashqi ishlar vazirligi, operatorning Vakolatli organ tomonidan tasdiqlanadigan talabnomalari bo‘yicha, Bitimni amalga oshirishda ishtirok etuvchi xorijiy mutaxassislarga kamida bir yil muddat bilan vizalar, shu jumladan ko‘p martalik vizalarning belgilangan tartibda rasmiylashtirilishini ta’minlasin.
 16. O‘zbekiston Respublikasi Ichki ishlar vazirligi investor yoki operatorning talabnomalari bo‘yicha, Bitimni amalga oshirishda qatnashuvchi xorijiy mutaxassislar uchun kamida bir yil muddat bilan ko‘p martalik vizalar berilishi va ularning muddati uzaytirilishini, shuningdek, O‘zbekiston Respublikasida vaqtincha turgan joyi bo‘yicha ro‘yxatga olinishi va muddati uzaytirilishini belgilangan tartibda ta’minlasin.
 17. O‘zbekiston Respublikasi Bandlik va mehnat munosabatlari vazirligi operatorga belgilangan tartibda O‘zbekiston Respublikasiga xorijiy ishchi kuchini jalb etishga ruxsatnomalar berishni, shuningdek uning talabnomalari bo‘yicha — chet ellik fuqarolarga O‘zbekiston Respublikasi hududida mehnat faoliyati bilan shug‘ullanish huquqiga ega ekanligi to‘g‘risida tasdiqnomalar berish (ularning muddatlarini uzaytirish)ni ta’minlasin.
 19. Quyidagilar:
 “O‘zbekiston Respublikasining Ustyurt va Hisor mintaqalarida uglevodorodlarni razvedka qilish va qazib chiqarish bo‘yicha “O‘zPEK Limited” kompaniyasi (Buyuk Britaniya) bilan hamkorlik to‘g‘risida” Vazirlar Mahkamasining 2001-yil 27-fevraldagi 97-sonli qarori;
 O‘zbekiston Respublikasi Vazirlar Mahkamasining 2001-yil 18-apreldagi 217-sonli farmoyishi Bitim kuchga kirgan sanadan boshlab o‘z kuchini yo‘qotgan deb hisoblansin.
 20. Mazkur Qarorning ijrosini nazorat qilish O‘zbekiston Respublikasi Bosh vaziri Sh.M. Mirziyoyev zimmasiga yuklansin.